Texte établi d’après B. [195] Exorta fuit tunc quedam altercatio inter monachos hujus loci et monachos sancti Leodegarii de quodam saltu, qui dicitur Alta Sylva, ad Saciacum villam pertinente, quam sylvam determinant duo torrentes: unus dicitur Tramant, alter Scitilaria, ex diversa parte venientes. Que altercatio, cum mota fuit a priore illius loci, nomine Fulcherio, ante Henricum* ducem, advocatum prefati loci, et Ottonem*, qui et Vuillelmus dictus, comitem, qui tunc advocatus erat loci istius, atque in presentia domni episcopi Brunonis*. Ad hoc igitur ventum est ut respectum caperet utraque pars super ipsam silvam: quibus comes Richardus*, cum pluribus civibus Divionensibus, videlicet Vualterio, Remigio*, Humberto* aliisque nobilibus interfuisse ad justiciam diffiniendam noscitur, indeque campum fieri decreverunt, statuto die quo is fieri deberet. Quid plura? Hujus loci prior Dominicus* adfuit, cum suis paratus; ille vero qui repetebat se subtraxit et ad condictum placitum venire noluit. [215] Itaque, multis post annis, sine querela alicujus, sancti Benigni locus suam vestituram tenuit. Postmodum vero predicti Fulcherii successor Arnulphus, de eadem sylva coepit proclamare denuo coram predicto comitte Vuillelmo, contra memoratum hujus loci priorem Dominicum. Venientes igitur ad placitum, communiter decreverunt novum reparare campum: ubi affuerunt multi nobiles viri, monachorum vero hujus loci dictus prior et Arnulphus* ejus successor. Hunaldus sacrorum custos et Henricus. Predictum est conditum placitum. Insequentis ebdomade feria tertia, iterum predictus calumniator accedens ad domnum Brunonem episcopum, coepit causas pretendere ob quas non posset venire ad placitum campi peragendi atque rogare ut in aliud tempus differetur. Quod audiens domnus Bruno episcopus, vocatis sancti Benigni monachis, ait: Quod coepistis dijudicate atque silvam quam tenuistis, tenete, quia isti calumniatores nullam possunt rectitudinem ostendere.